บางจากฯ เปิดโครงการส่งเสริมการใช้น้ำมันบางจากดีเซล เกรดพิเศษ B20 เพื่อสนับสนุนนโยบายรัฐ ช่วยเหลือเกษตรกรสวนปาล์มในภาวะน้ำมันปาล์มดิบล้นตลาด
วันนี้ (2 ส.ค.61) นายศิริ จิระพงษ์พันธ์ รัฐมนตรีว่าการกระทรวงพลังงาน เดินทางมาเป็นประธานในพิธีเปิดโครงการส่งเสริมการใช้น้ำมันบางจากดีเซล เกรดพิเศษ B20 ในพื้นที่จังหวัดสระบุรี โดยมีผู้บริหารระดับสูงของกระทรวงพลังงาน ผู้บริหารของบริษัท บางจาก คอร์ปอเรชั่น จำกัด (มหาชน) บริษัท ทีพีไอ โพลีน จำกัด (มหาชน) และผู้ประกอบการขนส่งเข้าร่วมพิธี โดยรัฐมนตรีว่าการกระทรวงพลังงาน กล่าวว่า จากสถานการณ์น้ำมันปาล์มดิบล้นตลาดและราคาตกต่ำ กระทรวงพลังงานจึงมีแนวทางช่วยเหลือเกษตรกรผู้ปลูกปาล์มน้ำมัน ด้วยการส่งเสริมการใช้น้ำมันดีเซลเกรดพิเศษ B20 ซึ่งเป็นน้ำมันดีเซลหมุนเร็วที่มีส่วนผสมของน้ำมันไบโอดีเซล ร้อยละ 20 โดยมีเป้าหมายจำหน่ายที่ 15 ล้านลิตรต่อวัน เบื้องต้นคาดว่าจะเพิ่มการใช้น้ำมันปาล์มดิบได้มากขึ้นจากเดิม 1.3 ล้านตันต่อปี เป็น 2 ล้านตันต่อปี และได้กำหนดราคาขายปลีกน้ำมันดีเซลเกรดพิเศษ B20 ต่ำกว่าน้ำมันดีเซลปกติ 3 บาทต่อลิตร เพื่อช่วยลดต้นทุนค่าน้ำมันเชื้อเพลิง ซึ่งจะส่งผลต่อการลดค่าครองชีพของประชาชน ทั้งนี้ จากการศึกษาทดลองใช้น้ำมันดีเซล เกรดพิเศษ B20 ในรถยนต์บรรทุกขนาดใหญ่บางยี่ห้อบางรุ่น จึงพบว่า ใช้ได้ ไม่มีผลกระทบต่อเครื่องยนต์ อีกทั้งทำให้ระบบการเผาไหม้ของเครื่องยนต์สะอาดและเป็นมิตรกับสิ่งแวดล้อม





รัฐมนตรีว่าการพลังงาน กล่าวอีกว่า ในเร็วๆ นี้ กระทรวงพลังงานจะเจรจากับกระทรวงคมนาคม เพื่อสนับสนุนการใช้น้ำมันดีเซลเกรดพิเศษ B20 ในรถ ขสมก. บขส. และทางรถไฟ

ด้วย